এ ছাড়াও আরও গুরুতর অভিযোগ উঠেছে এই হোমের বিরুদ্ধে। ২০১২ থেকে ২০১৫ সালের মধ্যে ১৭টি শিশুকে অবৈধ ভাবে দত্তক দেওয়া হয়েছে এই হোম থেকে। এদের মধ্যে আবার ৬টি শিশু ‘নিখোঁজ’ বলে অভিযোগ। এই শিশুগুলিকে কোন অভিভাবকের হাতে কবে তুলে দেওয়া হয়েছে তার কোনো সঠিক তথ্য নেই হোম কর্তৃপক্ষের কাছে। এলাকার স্থানীয় বাসিন্দারা সরাসরি শিশুপাচারের অভিযোগ করেছেন হোম কর্তৃপক্ষের বিরুদ্ধে। রিঙ্কু বোস নামে এক স্থানীয় মহিলার অভিযোগ, কোনো এক ‘অজ্ঞাত’ কারণে এতদিন নিশ্চুপ ছিল প্রশাসন। গত বছর জুন মাসে হোমের বিরুদ্ধে জেলাশাসকের দ্বারস্থ হয় জেলা শিশুসুরক্ষা সমিতি। শুরু হয় তদন্ত। এরই মধ্যে রাজ্য জুড়ে শিশুপাচার নিয়ে হইচই শুরু হয়। রাজ্য সরকারের সক্রিয়তায় গতি আসে তদন্তে। নারী, শিশু ও সমাজকল্যণ দফতরের আধিকারিক এবং জলপাইগুড়ি কোতোয়ালি থানার পুলিশ বেশ কয়েক বার হোম পরিদর্শনের পর বহু নথি বাজেয়াপ্ত করেন। রবিবার ডাইরেক্টরেট অফ চাইল্ড রাইটস অ্যান্ড ট্রাফিক ইউনিটের নির্দেশে প্রশাসনিক আধিকারিকরা হোমে আসেন। তাঁরা দেখতে পান সেখানে আরও ১৪টি শিশু রয়েছে। সেখান থেকে তাদের সরিয়ে নিয়ে যাওয়া হয়। এদের মধ্যে তিন নবজাতকের শারীরিক অবস্থা বেশ সঙ্গীন হওয়ায় তাদের বর্তমানে জলপাইগুড়ি জেলা হাসপাতালের শিশু বিভাগে ভর্তি করা হয়েছে। বাকিদের কোচবিহার, উত্তর দিনাজপুর এবং দক্ষিণ দিনাজপুরের তিনটি হোমে আপাতত রাখা হবে। জেলা সমাজকল্যাণ আধিকারিক পীযূষ সাহা জানিয়েছেন, এর পরে দফতরের নির্দেশে আগামী পদক্ষেপ নেওয়া হবে। শিশু সুরক্ষা সমিতির চেয়ারপার্সন বেবি উপাধ্যায় জানিয়েছেন, তদন্ত চলবে এবং তার রিপোর্ট প্রশাসনের কাছে জমা দেওয়া হবে।